বাঘের আতঙ্কে ত্রস্ত লালগড়! ফলে রাস্তার কাজ থমকে যাওয়ার উপক্রম। রাতে কাজ বন্ধ। অথচ ম্যাস্টিক অ্যাসফল্টের কাজ রাতে ছাড়া করা মুশকিল। পিচ ঢালার কাজ শুধু দিনে হচ্ছে। একবেলা বন্ধ থাকায় কাজের গতি শ্লথ।
সূর্যাস্তের পর শ্রমিক-মজুরেরা ঘরের বাইরেই বেরোতে চাইছেন না। ঠিকাদার এবং তাঁর সংস্থার অন্য কর্মীদের ঘর থেকে বেরোতে দিচ্ছেন না তাঁদের পরিজনেরা। ফলে লালগড় থেকে ভীমপুর—প্রায় ১১ কিলোমিটার রাস্তা চওড়া করার কাজ শেষ হওয়া নিয়ে তৈরি হয়েছে অনিশ্চয়তা।
গত বছরের মার্চ থেকে পূর্ত দফতর(সড়ক) ওই রাস্তা মেরামতি এবং চওড়া করার কাজ করছে। প্রকল্পটির খরচ ১৬ কোটি টাকা। রাস্তা মেরামতির পাশাপাশি, কোথাও ১০ ফুট, কোথাও ১২ ফুট চওড়া থাকা রাস্তা ২৪ ফুটের  করা হচ্ছে।
ওই রাস্তার কাজের দায়িত্বপ্রাপ্ত ঠিকাদার লালগড়েরই বাসিন্দা সৌরভ রায়ের কথায়, ‘‘ঝিটকা জঙ্গল চিরে যাওয়া রাস্তার সাড়ে তিন কিলোমিটার অংশ এখন ম্যাস্টিক অ্যাসফল্ট করার কথা ছিল। ওই জঙ্গলের পাশের জঙ্গলেই বাঘ রয়েছে। সম্ভবত একাধিক বাঘ।’’ তিনি জানান, রোজ প্রায় দেড়শো শ্রমিক কাজ করছেন। কিন্তু বাঘের ভয়ে রাতে কেউ কাজ করতে চাইছেন না। সৌরভ বলেন, ‘‘জোর করে কাজ করাতে গেলে কোনও শ্রমিক যদি বাঘের আক্রমণে হতাহত হন, তাহলে গন্ডগোল বাধবে।’’ ওই ঠিকাদার সংস্থার এক কর্মীর কথায়, ‘‘মাওবাদীদের সঙ্গে তা-ও আলোচনা করার, বোঝানোর সুযোগ থাকত। বাঘের ক্ষেত্রে তো  সেটা নেই।’’
বন দফতর শনিবার টোপ দিয়ে লালগড়ের দু’-তিন জায়গায় জঙ্গলে বাঘের জন্য খাঁচার ফাঁদ পেতেছে। কিন্তু রয়্যাল বেঙ্গল টাইগার এখনও ধরা পড়েনি।
রবিবার সকালে লালগড় থানার দেড়শো গজের মধ্যে তিন-তিনটি দাঁতাল হাতি ছিল টানা ৪৫ মিনিট। কংসাবতী নদীতে জলপান করে, লালগড়ের আনাজ বাজার পেরিয়ে থানার কাছে পৌঁছে যায় হাতির দল।
মাওবাদী দৌরাত্ম্যের সময় লালগড়ের বহু মানুষ বলতেন, ‘‘ঘরে থাকলে পুলিশ এসে মারধর করে, জঙ্গলে ঢুকলে মাওবাদীরা।’’ এখন তরুণ বন্দ্যোপাধ্যায় বলছেন, ‘‘দিনে হাতি, রাতে বাঘ। লালগড়ে দু’বেলাই আতঙ্ক!’’